Ekte og gjennomført
Regi: 
Tim Story. 
Med Jessica Alba, Ioan Gruffudd, Michael Chiklis, Chris Evans, Julian McMahon, Kerry Washington. 
Amerikansk. 
Action - 11 år, egnet ungdom. 

Ekte og gjenomført underholdende om fire superhelter. 

De tegnede superheltene er blitt en helt egen, svær filmsjanger. 
Det vil si at det er kommet en hel rekke, meget forskjelligartede filmer om dem. 
Historien om tilblivelsen av «Fantastic Four», heltene fra Marvel Comics, er en helt annen og grunnere historie enn den stadig aktuelle «Batman Begins». 
Til gjengjeld er den blitt en helt gjennomført underholdningsfilm; kjapp, spennende, morsom og ytterst velsmurt. 
Mye av en barnefilm, for så vidt. 
Og intet i veien med det! 

Fire venner og vitenskapsfolk drar ut i verdensrommet for å bivåne en kosmisk storm. 
Det går helt galt; de blir innhentet av stormen. 
Deres DNA blir forandret med de mest utrolige resultater. 
Og Mr. Fantastic, Invisible Woman, The Human Torch og The Thing er en realitet. 
Særlig Jessica Alba som Invisible Woman og vår gamle venn Michael Chiklis (politimester Scali fra 90-tallets TV-serie) som The Thing får opp underholdningverdien. 

Tøft og gøy - rett og slett! 
